Nytt på nytt

Nytt på nytt er et norsk studiobasert humorprogram som har gått på NRK1 siden 1999. Programmets hensikt er å harselere med ulike nyheter i uka som har gått, hovedsakelig i Norge. Dette skjer gjennom en uhøytidelig konkurranse. Programmet består av en programleder og et panel på fire, der to er faste deltagere. Programmet har siden 2017 blitt ledet av Bård Tufte Johansen. Han overtok etter Jon Almaas, som hadde vært programleder siden 1999.
Nytt på nytt regnes som en del av den såkalte «Gullrekka» på NRK1, og ble på få år et av Norges mest populære TV-program med flere enn én million seere i snitt. Programmet og programlederne har vunnet totalt ti Gullruten-priser og seks Komipriser.
Det er basert på det britiske satireprogrammet Have I Got News for You, som har gått på BBC One siden 1990.


== Om programmet ==
Programmet er en konkurranse mellom to lag, hvor hvert lag skal løse flest mulig oppgaver, som alle er basert på siste ukes nyhetssaker. Fokus på konkurranseaspektet er imidlertid lite, og kjernen i programmet er programlederens og deltakernes vittige kommentarer til de ulike nyhetssakene. På hvert lag er det én fast paneldeltaker, samt én gjest.
Programmet spilles inn hver torsdag. Til sammen blir det spilt inn halvannen time, men kun en tredjedel av det innspilte materialet kommer med i selve programmet. Innhold og tekst til programmet leveres av faste tekstforfattere som blant annet består av medlemmer av De Gyngende Seismologer.
Etter lansering ble programmet i løpet av få år ett av de mest populære i Norge. Ved starten var seersnittet på ca. 400 000, og i 2001 var dette doblet. Det mest sette enkeltprogrammet var det som ble sendt etter at medprogramleder Anne-Kat. Hærland ble arrestert for promillekjøring i 2003. Den episoden ble sett av over 1,5 millioner og hadde en markedsandel på 79 %. Til sammen to episoder av programmet har hatt over 1,5 millioner seere. Siden har seertallene dalt en del, men har fremdeles vært høye.


== Faste deltagere ==

Den første programlederen var Jon Almaas, og de første faste paneldeltakerne var Anne-Kat. Hærland og Knut Nærum. Hærland kunngjorde 14. januar 2007 at hun kom til å slutte i serien etter at vårsesongen 2007 var over. Den 2. mars 2007 ble det offentliggjort at Linn Skåber skulle overta etter henne. Våren 2010 offentliggjorde NRK at Linn Skåber skulle ta en pause fra programmet høsten 2010 fordi hun da ble opptatt med showet Kåre, Linn, men Christian Skolmen. Ulike komikere vikarierte for henne i denne perioden; Nils Henrik Wærstad, Siri Kristiansen, Thomas Seltzer, Pernille Sørensen, Are Kalvø, Trond-Viggo Torgersen, Egil Hegerberg og Lisa Tønne. Også høsten 2012 tok Skåber en pause fra programmet, denne gang for å spille i Ingmar Bergmans Scener fra et ekteskap.Den 7. oktober 2016 ble det kjent at Jon Almaas skulle slutte i NRK og dermed forlate Nytt på Nytt. Almaas' siste episode ble sendt 2. desember 2016. Han ble erstattet av Bård Tufte Johansen, som hadde vikariert for Almaas ved en tidligere anledning.


=== Faste paneldeltagere ===
Anne-Kat. Hærland (1999–2007)
Knut Nærum (1999–2015)
Linn Skåber (2007–2013)
Ingrid Gjessing Linhave (2013–2015)
Pernille Sørensen (2015–)
Johan Golden (2015–)


== Episodeoversikt ==


== Priser ==
Beste mannlige programleder (Jon Almaas) under Gullruten 2002, 2003 og 2011
Beste forestilling – Film/TV under Komiprisen 2003, 2005, 2006 og 2011
Beste underholdningsprogram under Gullruten 2003 og 2004
Beste humorprogram under Gullruten 2005, 2006 og 2009
Årets morsomste – publikumspris under Komiprisen 2007
Pulikumsprisen (Anne-Kat. Hærland) under Gullruten 2007
Årets fagpris til Nytt på nytt-forfatterne under Komiprisen 2014
Beste mannlige programleder (Bård Tufte Johansen) under Gullruten 2018


== Referanser ==


== Eksterne lenker ==
(en) Nytt på nytt på Internet Movie Database 
(no) Nytt på nytt hos Filmfront 
(no) Nytt på nytt på NRK TV